google/wiki40b huggingface dataset:
הרפתקאות טינטין: תעלומת החד-קרן

תקציר העלילה

עלילת הסרט מתמקדת בהרפתקאותיו של העיתונאי הבלגי הצעיר טינטין (מגולם על ידי ג'יימי בל). לאחר היכרות עם רב החובל קפטן האדוֹק (מגולם על ידי אנדי סירקיס) על סיפון ספינת מטען, טינטין מגלה קלף שחושף את קיומו של אוצר הקבור בספינה שטבעה בלב ים. יחד עם כלבו הנאמן שלגי וצמד הבלשים השלומיאלים תומפסון ותומסון (מגולמים על ידי סיימון פג וניק פרוסט), טינטין מחליט לצאת ולחפש אחר האוצר האבוד של שודד הים רקהם האדום.

הפקה

סטיבן ספילברג רכש הזכויות להפקת הסרטים של טינטין זמן קצר לפני מותו של ארז'ה בשנת 1983.
בנובמבר 2002 אולפני דרימוורקס רכשו את הזכויות להפקת הסרטים אשר יתבססו על עלילת סדרת ספרי טינטין.
ב-15 מאי 2007 סטיבן ספילברג, פיטר ג'קסון וסטייסי סניידר הודיעו על כך שבכוונתם להפיק טרילוגיית סרטים אשר תתבסס על סדרת ספרי טינטין, אשר יופקו באמצעות גרפיקת תלת מימד. לטענתם של ספילברג וג'קסון סרט לייב אקשן לא היה עושה חסד עם המקור.

סרטי המשך

במקור הסרט היה אמור להיות מבוסס על ספרי הקומיקס שבעת כדורי הבדולח ואסירי השמש, אולם התסריטאי אנתוני הורוביץ ציין כי אלה יהוו בסיס לסרט ההמשך ופיטר ג'קסון אף אישר שהוא ייקח על עצמו את בימוי הסרט לאחר סיום העבודה על טרילוגיית ההוביט.
ביולי 2009 ג'קסון ציין כי סיפוריו המועדפים על טינטין הם שבעת כדורי הבדולח, אסירי השמש, פרשת קלקולוס והאי השחור אך הוא הצהיר כי טרם החליט מה מן הספרים יהיה בסיס לסרט ההמשך, הוא אף הוסיף כי הטיסה לירח והחוקרים על הירח צפויים להוות בסיס לסרט השלישי בסדרה.
בדצמבר 2011 סטיבן ספילברג אישר כי העבודה על הסרט השני בעיצומה וכי לדעתו יינתן תפקיד גדול יותר לדמויות הבלשים תומפסון ותומסון. הסרט השני יופק על ידי ספילברג ויבויים על ידי פיטר ג'קסון.
בפברואר 2012 ספילברג הודיע כי הושלם כתיבת סיפור המסגרת וכי הסרט יתבסס על שני ספרים. במאי 2012 התסריטאי הורוביץ חשף כי ייתכן ופרופסור קלקוּלוּס יופיע בסרט. בעת מסיבת עיתונאים בבלגיה לרגל בכורת ההוביט: מסע בלתי צפוי בדצמבר 2012 פיטר ג'קסון חשף כי התוכנית על סרט המשך לטינטין תחל כבר בשנת 2013 על מנת לנסות להוציא לאקרנים את הסרט בשנת 2015.
במרץ 2013 בעת ביקורו בהודו לרגל הצלחת הסרט לינקולן סטיבן ספילברג נשאל על ידי הטיימס אוף אינדיה בקשר למעמד הסרט, בתגובה הוא השיב כי "אל תתפסו אותי במילה, אבל אנחנו מקווים שייצא בסביבות חג המולד של שנת 2015. אנחנו יודעים על איזה ספרים נתבסס, אנחנו לא יכולים לחלוק זאת עכשיו אבל אנחנו מערבים שני ספרים." הוא סירב לאשר או לדחות ניחושים מטעם העיתונאים באשר לשמות הספרים, אך כשנשאל על הספר הלוטוס הכחול הוא אמר שזה יכול להיות בסיס לסרט השלישי.

מוזיקה

את המוזיקה לסרט כתב והלחין ג'ון ויליאמס, המוזיקאי שהלחין את המוזיקה לסרטיו הרבים והקודמים של שפילברג. הפסקול של הסרט זכה לביקורות חיוביות מאוד ממבקרים.
מנחת סוטה

מנחת סוטה (או מנחת קנאות) היא מנחת חובה אותה מביאה האשה הנחשדת כסוטה במהלך תהליך בדיקתה בבית המקדש.

חיוב הבאת המנחה

הציווי על הבאת המנחה על ידי האשה הנחשדת כסוטה מבואר בתורה:
וְהֵבִיא אֶת קָרְבָּנָהּ עָלֶיהָ, עֲשִׂירִת הָאֵיפָה קֶמַח שְׂעֹרִים, לֹא יִצֹק עָלָיו שֶׁמֶן וְלֹא יִתֵּן עָלָיו לְבֹנָה כִּי מִנְחַת קְנָאֹת הוּא, מִנְחַת זִכָּרוֹן מַזְכֶּרֶת עָו‍ֹן.
מנחה זו מיוחדת בכך שהיא באה מקמח שעורים במקום מקמח חיטים בניגוד לכל המנחות (למעט ממנחת העומר), ובכך שאינה באה עם שמן ולבונה (בדומה למנחת חוטא).

על מי מוטל חובת ההבאה

על פי המקרא, חובת הבאת מנחת הסוטה מוטלת על בעל האשה - "והביא את קרבנה עליה". יש מהראשונים הלומדים מביטוי זה על חיוב כללי של הבעל לתשלום עלות הקורבנות המוטלת על האשה, בעוד אחרים לומדים חיוב זה משטר הכתובה. בספרי מובאת דעת ביניים לפיה מביטוי זה ישנו חיוב רק על הבאת קורבנות שהאשה מחויבת בהם ללא תלות במעשיה, כגון קורבן זבה וקורבן יולדת, אך לא קורבנות התלויים במעשיה כגון חטאת ונזירות, שייתכן אומנם שיובאו על ידי הבעל במידה ולאשה אין יכולת להביאם, אך במקרה זה עלותם יורדת מסכום הכתובה.

שלבי ההקרבה

במקרא מובא חיוב על החזקת המנחה על ידי האשה הסוטה בעת השבעתה על ידי הכהן כי לא זנתה תחת בעלה, אך ישנה סתירה לגבי זמן הקרבת המנחה, האם היא מוקרבת על גבי המזבח לפני השקאת המים המרים או לאחריהם:
וְהֶעֱמִיד הַכֹּהֵן אֶת הָאִשָּׁה לִפְנֵי ה', וּפָרַע אֶת רֹאשׁ הָאִשָּׁה, וְנָתַן עַל כַּפֶּיהָ אֵת מִנְחַת הַזִּכָּרוֹן מִנְחַת קְנָאֹת הִוא.... וְהִשְׁבִּיעַ אֹתָהּ הַכֹּהֵן וְאָמַר אֶל הָאִשָּׁה: אִם לֹא שָׁכַב אִישׁ אֹתָךְ... וְהִשְׁקָה אֶת הָאִשָּׁה... וְלָקַח הַכֹּהֵן מִיַּד הָאִשָּׁה אֵת מִנְחַת הַקְּנָאֹת וְהֵנִיף אֶת הַמִּנְחָה לִפְנֵי ה', וְהִקְרִיב אֹתָהּ אֶל הַמִּזְבֵּחַ. וְקָמַץ הַכֹּהֵן מִן הַמִּנְחָה אֶת אַזְכָּרָתָהּ וְהִקְטִיר הַמִּזְבֵּחָה, וְאַחַר יַשְׁקֶה אֶת הָאִשָּׁה אֶת הַמָּיִם"
.
פנולוגיה (קרימינולוגיה)

פנולוגיה (באנגלית: Penology) הוא ענף במדעי המשטרה העוסק בענישה ובטיפול החברתי בעבריינים. מקור המילה במילה הלטינית "poena" שפירושה "עונש".
עונש מוגדר כפעולה הנתפסת כבלתי נעימה וגורמת להפסקת התנהגות בלתי רצויה. מבחינה חברתית קיימים עונש פורמלי - על פי החוק הקיים, ועונש בלתי פורמלי המוטל על ידי החברה בה חי האדם.
הפנולוגיה עוסקת בעיקר בענישה פורמלית על ידי רשויות המדינה שהוסמכו כחוק, על מי שהורשע בדין.
הר סארנגור

גילוי ההר

ההר מופה על ידי סקר בריטי בשנת 1980 ושוב בשנת 2008.

מקור השם

ההר נקרא על שמו של הכפר סארנגור (Сърнегор) שבדרום בולגריה.
ספנצה

בית הקברות "העליז" בספנצה

בשנת 1935 התבקש הנגר המקומי של העיירה, יוֹן סטאן פאטראש, לבנות מצבה לאחד מתושבי העיירה שנפטר. הוא בנה מצבה מעץ ובה ציור ודברי הספד משעשעים על הנפטר. הדבר התקבל יפה על ידי תושבי העיירה מתוך מחשבה שהמוות הוא חלק ממחזור החיים ואפשר להתייחס אליו ברוח טובה ובהומור. מאז הוקמו במקום כ-800 מצבות דומות ומאז שנות ה-70 של המאה הקודמת התפרסם המקום בכל העולם והפך לאטרקציה תיירותית חשובה ברומניה.
פטראש נפטר ב-1977 ונקבר במקום. ממשיך דרכו הוא פסל ומשורר בשם דומיטרו פופ. ב-2013 ביקר דומיטרו בארץ, והציג בתערוכה משותפת שהוצגה בגלריית קיבוץ בארי ובבית דפנה בעומר.

יהודי ספינקא

היהודים הראשונים הגיעו לספינקא בתחילת המאה ה-18 ובמפקד יהודים שנערך בשנת 1728 נרשמו בעיר שלוש משפחות יהודיות שעסקו בבישול משקאות חריפים. יהודי העיר היו עניים ועסקו בעבודות נחותות יחסית. בית כנסת ראשון בעיר נבנה בשנת 1800 ובתחילת המאה ה-20 נבנה בית כנסת חדש בעיר. 
בסוף אפריל 1944 נשלחו יהודי העיר לגטו בטעטש ומשם שולחו למחנה ההשמדה אושוויץ. כיום אין במקום יהודים.
בתקופת המאה ה-19 נוסדה בעיר חסידות ספינקא, לה שושלת רבנים וחצרות חסידים בניו יורק, בני ברק, ירושלים ועוד.

לקריאה נוספת

שפיצר, שלמה, "קהילות הונגריה: הקהילות החרדיות בהונגריה - תש"ד", (ירושלים: מכון ירושלים, תשס"ט) עמוד 290-292.
למת המקומיות של לובאס

למת המקומיות של לובאס (באנגלית: Lovász Local Lemma) היא למה בתורת ההסתברות אשר פותחה בשנת 1975 על ידי לסלו לובאס ופול ארדש. מטרת הלמה להרחיב טענה הסתברותית על משתנים בלתי תלויים למקרה בו המשתנים תלויים באופן "חלש" אחד בשני. הלמה מראה, שאם קיימים מאורעות שהסתברות כל אחד מהם קטנה מ-1, אזי ההסתברות שאף אחד מהם לא מתקיים היא חיובית ממש, אפילו אם המאורעות עצמם תלויים, אך מקיימים את תנאי הלמה. הלמה בעלת חשיבות רבה במתמטיקה ומדעי המחשב, למשל עבור הוכחות קיום בשיטה ההסתברותית.

המקרה הכללי

נניח כי  היא קבוצה סופית של מאורעות במרחב מדגם , שהסתברות כל אחד מהם קטנה מ-1. אנו מעוניינים לדעת מה ההסתברות שאף אחד מהמאורעות הנ"ל לא מתקיים, כלומר, נניח שהמאורעות הינם "רעים" ונשאל מה ההסתברות של המאורע ה"טוב", . ידוע שאם המאורעות ה"רעים" בלתי תלויים, המאורע הטוב מתקיים בהסתברות חיובית ממש:
למת המקומיות מרחיבה את העיקרון לעיל ומראה שגם כאשר המאורעות הרעים תלויים זה בזה בצורה חלשה,  ההסתברות של המאורע הטוב תהיה חיובית ממש אם מתקיימים תנאי הלמה. 
באופן מדויק, נסמן ב- את קבוצת כל המאורעות התלויים ב-. הלמה קובעת כי אם קיימת פונקציה  הממפה לכל מאורע "רע" מספר בין 0 ל-1,  ומתקיים, לכל מאורע ,
אזי הסתברות המאורע הטוב חסומה על ידי

המקרה הסימטרי

אם הסתברותו של כל מאורע  חסומה על ידי p, וכל אחד מהמאורעות תלוי לכל היותר ב- מאורעות אחרים, ומתקיים 

אזי המאורע הטוב מתקיים בהסתברות חיובית ממש: 
כאשר e הוא בסיס הלוגריתם הטבעי, .
הוכחת מקרה זה מתקבלת על ידי הפונקציה . על-מנת לקיים את תנאי הלמה נדרש כי 
או במילים אחרות, . ניתן להראות שמספיק לדרוש .

דוגמה

נראה בעזרת הלמה, כי לבעיית הספיקות עבור נוסחת k-SAT יש תמיד השמה מספקת, אם כל משתנה מופיע ב  פסוקיות לכל היותר. תהי  נוסחת k-SAT עם המשתנים הבוליאניים . כלומר הנוסחה היא מהצורה
 
כאשר כל אחד מהאברים  הוא אחד המשתנים  או ההופכי , כאשר .
נניח שאנחנו בוחרים את המשתנים  באופן אקראי. כל פסוקית מסופקת אלא אם כל הים בעלי הערך 0, כלומר, פרט להסתברות . עבור פסוקית מספר  נגדיר את המאורע ה"רע"  בו הפסוקית לא מסופקת על ידי ההשמה. כאמור  לכל . 
נניח שכל משתנה מופיע לכל היותר ב-  פסוקיות, אזי כל פסוקית תלויה לכל היותר ב-  פסוקיות אחרות, והמאורע  תלוי לכל היותר ב-  מאורעות אחרים. 
לפי למת המקומיות, אם  אזי המאורע הטוב בעל הסתברות חיובית ממש. במילים אחרות, אם  מתקיימים תנאי הלמה, ואז בהכרח קיימת השמה עבורה כל הפסוקיות מסתפקות.

חשיבות ותוצאות נוספות

בשנת 2009 הראה מוזֶר (R. Moser) דרך קונסטרוקטיבית (אלגוריתם אקראי) למצוא נקודה  במרחב המדגם, כך שאף אחד המאורעות ה"רעים" אינו מתקיים. תוחלת זמן הריצה של האלגוריתם נתון על ידי .
לאלגוריתמים אלו חשיבות רבה בהוכחות קומבינטוריות בשיטה הסתברותית, הוכחות עבור גרפים אקראיים, תכנות בשלמים ועוד.
אבי בנדי

חיים אישיים

בנדי נולד ב-4 באפריל 1980 בישראל. כשהיה בן ארבע, עברה משפחתו  להתגורר בווינה שבאוסטריה. למשפחתו ישנם שורשים רוסיים. אביו, אדווארד בבדוסט, הוא טנור מפורסם באוסטריה וסבו הוא היה אמן פולק בטג'יקיסטן. אחיו, ליאור בבדוסט, הוא במאי צעיר שביים את רוב הקליפים שלו.
בנדי שולט ואף שר במספר שפות: עברית, אנגלית, גרמנית, רוסית, בולגרית, פרסית, בוכרית, סלובקית ורומנית.

תחילת הקריירה: 1999–2013

בנדי הוא בוגר האקדמיה לאמנות של וינה. משנת 1999 עד 2008 עבד כמנהל בפועל בערוץ טלוויזיה אוסטרי. במקביל החל לכתוב מוזיקה משלו ולעבוד עם להקתו, "להקת יהלום". בין השנים 2003–2006 הופיעה הלהקה בקונצרטים שונים ברחבי העולם. בישראל בנדי ולהקתו זכו פרסום בזכות שירם "Live Like In A Movie". בשנת 2006 פתח בקריירת סולו ברוסיה, בה התגורר במשך מספר שנים.

פיינר מיוסיק: 2014-הווה

מאז תחילת 2014 עבד בנדי עם חברת ההקלטות הבולגרית פיינר מיוסיק (Payner Music). כזמר וכמלחין התפרסם בבולגריה בזכות שני שיתופי הפעולה עם הכוכבת המקומית אמיליה:  Кой ще му каже (בואי תגלי לי) ובלקניה (Balkania). 
לאחר ההצלחה של שני הדואטים הוזמן בנדי להתארח בתוכניות אירוח פופולריות ברחבי בולגריה. בפברואר 2015 זכה הדואט "Who Will Tell Him" (מי יאמר לו) בתואר הדואט הטוב ביותר של 2014 בחלוקת הפרסים השנתית של הערוץ הבולגרי פלנטה. ב-29 באוקטובר 2014 הוציא בנדי את פרויקט הסולו הראשון שלו שנכתב כמתנה לבולגריה, Боже, пази (אלוהים ישמור אותם). הוא הוקדש לטרגדיה האנושית שנבעה משיטפונות בבולגריה ב-2014. 
ב-2015 הוא הוציא עוד שני שירי סולו: За теб, Любов (בשבילך, אהבה), שנכתב על ידו ועל ידי המשוררת דוני וסילבה ו-Хубав е Живота (החיים יפים) עם אנליה, שהיא זמרת פופ פולק מפורסמת בבולגריה. בסוף השנה הוא הודיע על יציאה של שיר חדש  Истинска Жена (נשים אמיתיות) יחד עם מריה וגומזטה, שהן גם כן זמרות פופ פולק בולגריות. אבי כתב את החלק בעברית של השיר, ואילו החלק בבולגרית נכתב על ידי מרייתה אנג'לובה. הקליפ הרשמי פורסם ב-15 בפברואר 2016. 
במאי 2016 הוציא אבי שיר חדש בשם Ekel em Yerevan שממוקד בכוכב הארמני אלכס.
אליס ברזיס

אליס ברזיס היא פרופסור לכלכלה באוניברסיטת בר-אילן וראש מרכז עזריאלי למדיניות כלכלית.

קריירה מקצועית

ברזיס היא בעלת תואר שלישי מהמכון הטכנולוגי של מסצ'וסטס (MIT). תחומי המחקר העיקריים שלה הם מקרו-כלכלה, כלכלה בינלאומית וצמיחה כלכלית. ברזיס פרסמה מאמרים יחד עם חתן פרס נובל לכלכלה הפרופ' פול קרוגמן. בעברה שימשה בתפקידים בכירים בבנק ישראל. בנוסף למחקריה האקדמיים היא מפרסמת טורים כלכליים אקטואליים בכלי תקשורת ישראליים ובינלאומיים.

אליטות

אליס ברזיס בוחנת את התפתחות האליטות עד לעידן הנוכחי וחוקרת את השלכותיה על הכלכלה. היא טוענת שבתחילה האליטות היו נבחרות על בסיס מריטוקרטיה כך שבעלי היכולות הגבוהות היו האליטות בחברה. אלא שבעשורים האחרונים המגמה היא הנצחה עצמית של האליטות כאשר האליטות הם אותם אנשים שגדלו בבתים ובמשפחות של אליטות. ברזיס טוענת שהתהליך מוביל לאי שוויון ובעל השפעה שלילית על הצמיחה הכלכלית.

צמיחה כלכלית

בתחום הצמיחה הכלכלית פרסמה ברזיס מאמרים משותפים עם פול קרוגמן בו הם חוקרים את המניעים המביאים מדינות לגדולה ומניעים המורידים מדינות מגדולתן. הם מסבירים את הקשר הקיים בין התפתחות טכנולוגית ובין עליית ונפילת אימפריות. במסגרת זאת, פיתחו תאוריה חדשה הנקראת תיאורית "קפיצת הצפרדע" ('leapfrogging') ולפיה אחד המרכיבים המשמעותיים ביותר במכניזם של מעמד אימפריות הוא היכולת לפתח טכנולוגיות.

אוכלוסייה ודמוגרפיה

ברזיס פרסמה מאמר מקיף ובו הם חוקרת את המספר האופטימלי של ילדים במשפחה מבחינת התועלת הכלכלית. היא בוחנת את המודל של תומאס מלתוס ומרקס אשר הראו כי קיים מספר כלשהו אשר מהווה את האיזון בין העלות של הילד לבין התועלת המתקבלת להוריו ומראה כי הטענה נכונה אך ורק במדינות מפותחות בהם הילדים הם צרכנים בלבד. במדינות מתפתחות לעומת זאת טוענת ברזיס, כי מכיוון שהילדים אינם  צרכנים גרידא כי אם גם נוטלים חלק בשוק העבודה ומכניסים כסף למשפחה אזי מספר הילדים האופטימלי יהיה גדול יותר. אשר על כן במדינות מתפתחות יש להכניס למודל של מלתוס ומרקס גורם נוסף.

חינוך

ברזיס חקרה את נושא ההשכלה הגבוהה ומעמדה ומצאה כי הגורם אשר הופך מוסד לימודים למוצלח הוא מדיניות של חופש פעולה מצד המוסד, ללא התערבות המדינה, בבחירת מי יהיו חברי הסגל, מי יהיו הסטודנטים שיתקבלו, קביעת שכר הלימוד וחופש משא ומתן על משכורות חברי הסגל. שאלת הבעלות (ציבורית או פרטית) היא בעלת חשיבות משנית.
משחקי השף

העונה הראשונה (2014)

את עונה זו הנחתה מירי בוהדנה ובה השתתפו השפים מאיר אדוני, אסף גרניט ומושיק רוט בתור שופטים. התוכנית שודרה בערוץ 2 בשידורי רשת, מה-19 בינואר 2014 עד ל-8 באפריל 2014.
 בעונה זכתה מאיה קליין מהנבחרת של השף מאיר אדוני.

העונה השנייה (2016)

את עונה זו הנחתה מירי בוהדנה ובה השתתפו השפים מאיר אדוני, אסף גרניט ומושיק רוט בתור שופטים. התוכנית שודרה בערוץ 2 בשידורי רשת, מה-28 בפברואר 2016 עד ל-23 במאי 2016. בעונה הזו נערך לראשונה בתוכנית שלב גלגל ההצלה שבו המנצח חזר למשחק. 
 בגמר זכה המתמודד אור גינסברג מהנבחרת של השף מאיר אדוני.

העונה השלישית (2018)

בעונה השלישית משתתף השף יוסי שטרית כשופט במקומו של מאיר אדוני (שעבר לשמש שופט בתוכנית בייק אוף ישראל של קשת 12) יחד עם השפים אסף גרניט ומושיק רוט. העונה השלישית (כמו כן גם התוכנית) שודרה בערוץ 13 של רשת, החל מ-15 במאי 2018. את העונה הנחתה מירי בוהדנה. בעונה זו בשלב קרבות המטבח, בכל קרב הקבוצה המנצחת חסינה מהדחה ושתי הקבוצות הנותרות מתחרות בשתי משימות אישיות שבסוף כל אחת - מודח מתמודד. החל מקרב המטבח השלישי הנבחרת המנצחת מקבלת חסינות רק למשימת הדחה אחת.
בעונה זו זכה אורן אסידו מהנבחרת השחורה של השף אסף גרניט.

עונת הקונדיטוריה (2018)

ב-7 באוקטובר 2018 עלתה העונה הראשונה של משחקי השף: קונדיטור. עונה זו כוללת את שופטי התוכנית (שטרית, גרניט ורוט), אליהם מצטרף גם השף ארז קומרובסקי. עונת הקונדיטוריה שודרה בערוץ 13 של רשת, החל מ-7 באוקטובר 2018. את העונה הנחתה מירי בוהדנה.

שידורים מקבילים

במקביל לעונה הראשונה שודרה התוכנית "המלצת השף" במהלכה ארחה נועה רוזין שף אחד ומתמודד ממשחקי השף. המתמודד והשף בישלו מנות, ובסוף כל פרק התקיים משחק טעימות.

משחקי השף: קונדיטור

ב-7 באוקטובר 2018 עלתה העונה הראשונה של משחקי השף: קונדיטור. עונה זו כוללת את שופטי התוכנית (שטרית, גרניט ורוט), אליהם מצטרף גם השף ארז קומרובסקי. הזוכה: גל בוכניק.
גד יאיר

פרופסור גד יאיר (נולד ב-10 במרץ 1960) הוא סופר וסוציולוג ישראלי, פרופסור מן המניין, לשעבר ראש החוג לסוציולוגיה ואנתרופולוגיה באוניברסיטה העברית.

ביוגרפיה

גד יאיר נולד בישראל. את תאריו הראשונים בסוציולוגיה וחינוך עשה באוניברסיטה העברית. ב-1994 השלים דוקטורט בסוציולוגיה באוניברסיטה העברית עם עבודה שכותרתה The Dialectics of Social Equality and Excellence: the Contribution of Parental Socioeconomic Status to Students' Achievements in Formal and Informal Classrooms.
 יצא לתקופת פוסט-דוקטורט באוניברסיטת שיקגו. 
החל מ-1995 מרצה וחוקר בחוג לסוציולוגיה ואנתרופולוגיה שבאוניברסיטה העברית. ב-2002 קיבל דרגת מרצה בכיר וב-2006 דרגת פרופסור חבר. בין 2008 ל-2011 שימש כראש החוג לסוציולוגיה ואנתרופולוגיה באוניברסיטה העברית. החל מ-2011 מנהל יאיר את המכון לחקר הטיפוח בחינוך באוניברסיטה העברית, אשר מטרתו לבצע מחקרים ולהפעיל תוכניות ניסוייות חדשניות בתחום טיפוחן החינוכי של אוכלוסיות חלשות בישראל. 
יאיר נשוי ואב לשלושה. מתגורר במבשרת ציון.

פרסומים

בשנת 2011 כתב את רב המכר "צופן הישראליות: עשרת הדיברות של שנות האלפיים", אשר עוסק במרכיבים של הזהות הישראלית. הספר מבוסס על עדויות שנאספו בשאלונים, תצפיות וראיונות עומק, ומנסה להסביר את התרבות הישראלית במונחים של המפגש בין יהדות וציונות וטראומות קולקטיביות שמהם סבלו היהודים, כמו השואה. הספר זכה לעיבוד חלקי בסרט התיעודי "מצב ישראלי" של הבמאית איילת דקל, שבו יאיר, הצלם אלכס ליבק ודקל בודקים את המרכיבים של המרחב הציבורי הישראלי. 
ב-2015 פרסם את הספר "אהבה זה לא פרקטיש: המבט הישראלי על גרמניה". הספר מבוסס על ניתוח ראיונות ושאלונים, ומציג ניתוח סוציולוגי של התרבות הגרמנית באמצעות המבט והעדויות של ישראלים המתגוררים בגרמניה.

תחומי מחקר

מחקריו של יאיר עוסקים בתחום הסוציולוגיה של החינוך וסוציולוגיה של בתי ספר ולמידה. יאיר חקר את צורת ההוראה והפרודוקטיביות האקדמית במוסדות להשכלה גבוהה. 
מחקריו עוסקים גם בפענוח הקודים התרבותיים המכוננים את ההגות הפילוסופית והחברתית ואת היצירה הספרותית והקולנועית בגרמניה, צרפת וארצות הברית.
הנער בפיג'מת הפסים

עלילת הסרט

הסרט מציג ילד גרמני בן 8 בשם ברונו (אסא באטרפילד), שאביו, ראלף (דייוויד ת'יוליס) הוא קצין נאצי. משפחתו מתגוררת בברלין, אך בעקבות קידום האב המשפחה עוברת לגור ליד מחנה השמדה, שם מוצב האב.
כאשר ברונו מגיע לבית ורואה בחלון את מחנה ההשמדה, הוא חושב בתמימותו שזוהי חווה של אנשים מוזרים שלובשים פיג'מות עם פסים. על ברונו נאסר להתקרב למחנה אך כיוון שהוא חש בבדידות וגעגועים אל חבריו שהשאיר מאחור הוא מחליט לסייר באזור. ברונו פוגש מעבר לגדר ילד יהודי בשם שמואל (ג'ק סקנלון), שנח בחשאי מעבודות הכפייה במחנה, שבמהרה נהפך לחברו הטוב.
ברונו לא מבין למה שמואל ושאר האנשים במחנה לובשים את "פיג'מת הפסים".
במהלך יחסיהם ברונו ושמואל משחקים וברונו אף מביא לשמואל אוכל מדי פעם.
בביתו של אביו, ראלף, ברונו פוגש יהודי בשם פאוול (דייוויד היימן) שלפני המלחמה היה רופא אבל כעת הוא מקלף תפוחי אדמה בשביל המשפחה.
כשברונו נופל מנדנדה פאוול מטפל בו וכשאחד מהחיילים, סגן קורט קוטלר (רופרט פרנד) מכה אותו עד מוות, במהלך עבודה בזמן סעודת המשפחה, ברונו לא מבין מדוע אביו לא אומר דבר.
שמואל מגיע לבית כדי לשמש בעבודת המטבח, ברונו מציע לשמואל אוכל אך כשקוטלר תופס אותם מדברים ברונו נבהל ואומר שהוא לא מכיר את שמואל וששמואל גנב את האוכל.
שמואל מוכה בגלל ברונו. אך לאחר שברונו מגיע כל יום למקום המפגש ולא רואה את שמואל, הוא מבקש סליחה ושמואל מחליט לבסוף לסלוח לו.
אם המשפחה, אלזה (ורה פרמיגה) מגלה מה בעלה עושה ליהודים, ודורשת ממנו שהיא והילדים יעברו לגור רחוק מהמחנה. יום לפני יום הנסיעה כאשר ברונו מגיע להיפרד משמואל, שמואל מספר לו שאביו ועוד כמה יהודים נעלמו. ברונו מחליט לעזור לשמואל לחפש את אביו. ביום הנסיעה שמואל מביא לו פיג'מה וכובע עם פסים, ברונו מחליף בגדים ונכנס למחנה.
במהלך חיפושיהם, היהודים מובלים לתוך תאי הגזים.
ברונו ושמואל מוצאים את מותם בתאי הגזים בעודם מחזיקים ידיים.
כאשר אביו של ברונו מגלה שהוא נעלם הוא אומר לחייליו לחפש אותו.
בחיפוש הם מגלים את הבור שחפר ברונו ואת בגדיו ליד הבור.
האב נכנס פנימה אך מבין שאחר את המועד, והאם, שהבינה שאיבדה את בנה, מתחילה לבכות. 
בסצנה האחרונה נראות כותנות הפסים הרבות שהושארו בחדר לאחר התפשטות היהודים.
אף על פי שברוב הסרט לא מוצגים תיאורים של המחנה ופעולות ההשמדה מבפנים, סצנת הסיום מציגה את תאי הגזים.

ביקורת

ביקורת רבה הושמעה על הספר והסרט בגין חוסר ההגיון שבו.] הטענות אמרו כי לא ייתכן שילד גרמני יצליח להיפגש עם ילד יהודי מהמחנה, לא כל שכן להיכנס אליו, מבלי שאף אחד יידע על כך. הסופר, ג'ון בויין ענה שהספר נקרא בכותרת המשנה "אגדה" וכי הוא היה מיועד מלכתחילה לילדים. ככל הנראה הביקורת נובעת מאי הבנת הרעיון המרכזי שניסו להעביר יוצרי הסרט.] הסרט מכוון לזעזע ולהביך את הצופה בכך שהצופה מוצא את עצמו חרד לגורל המר המתהווה ביחס לילד הגרמני תוך התעלמות או המעטה בערכם של היהודים בכלל והילד שמואל בפרט שהולכים למותם בכל מקרה, באופן שהופך את גורלם למובן מאליו.
נקודה נוספת לביקורת היא הנראטיב החדש המוצג במרומז בסרט, לפיו העם הגרמני לא ידע על הזוועות ועל ההשמדה. משפחות הקצינים הגרמנים ששירתו במחנות המוות ידעו על המתרחש במחנות, וחלקם היו מעורבים במעשי ההתעללות הקשים (אילזה קוך, למשל, שהייתה שותפה מלאה להתעללות ולהשמדה).
רגוזה

היסטוריה

רגוזה נוסדה בשנת 1800 לפני הספירה על ידי סיקולים (ביוונית: Sikeloi). שמה של העיר נגזר משם שבט היוונים "רוגוז" שמשמעו "דגנים (שיפון)". ב-9 בינואר 1693 נהרסה רגוזה ברעידת אדמה, בה נהרגו 5,000 נפשות ונהרסה מעל מחצית מהעיר (ראו רעידת האדמה של רגוזה). לאחר רעידת האדמה נבנתה העיר מחדש לפי תוכניותיו של מריו ספדה (Mario Spada) שהיה האדריכל של רגוזה, מגדולי אמני המנייריזם. משנת 1694 עד 1740 נבנתה קתדרלת רגוזה סן ג'ובאני, לפי תוכניותיו של ספדה.

יהודי רגוזה

ברגוזה התקיימה קהילה יהודית עוד מהתקופה הרומית.
קים פטרס

ביוגרפיה

קים פטרס נולדה ב-27 באוגוסט 1992, בנורדריין-וסטפאליה, בקלן שבגרמניה. פטרס נולדה כגבר, אך הוריה, לוץ וקוני, סיפרו כי מגיל שנתיים החלה להתעקש כי היא אישה. בהמשך, התברר לפיהם כי מדובר ב-"לא רק שלב". בעקבות כך, הלבישו אותה הוריה בבגדים יוניסקסיים. 
בסופו של דבר, ביקשו הוריה עזרה מאנשים הבקיאים בנושא, עד שלבסוף מצאו את ברנד מיינבורג מאוניברסיטת גתה בפרנקפורט, אשר בקיא בנושא הטרנסקסואליות.

קריירה

ב-11 במרץ 2011, הוציאה פטרס את מיני-האלבום הראשון שלה, One Piece of Tape. לאחר מכן, לא הוציאה אלבום במשך שבע שנים רצופות, עד שב-21 בפברואר 2018, הוציאה את מיני-האלבום, Spotify Singles.
לקראת סוף שנת 2018, הוציאה פטרס את מיני-האלבום השלישי שלה, Turn Off the Light, Vol. 1. מיני-האלבום זכה להצלחה נאה בארצות הברית, כאשר הצליח להיכנס אל המקום ה-21 במצעד אלבומי ה-Heatseekers של בילבורד. בנוסף לכך, הצליח להיכנס גם למצעד האלבומים העצמאיים של בילבורד. בשנת 2019, הוציאה פטרס את אלבום הבכורה שלה, Clarity. מתוך האלבום יצא הסינגל "Icy". אלבום הבכורה של פטרס זכה לשבחים מצד מבקרי המוזיקה, וקיבל ציון של 83 מתוך 100 במטקריטיק. בגרדיאן קיבל האלבום דירוג של ארבעה כוכבי זהב מתוך חמישה, וכך גם ב-NME. ניו יורק טיימס העניקו לאלבום ציון של 10 מתוך 10.
באוגוסט 2019, אישה פטרס כי באוקטובר של אותה השנה, תוציא את החלק השני של Turn Off the Light, Vol. 1. החלק השני Turn Off the Light, עתיד לצאת לאור ב-1 באוקטובר 2019. הוא עתיד לצאת בפורמט של אלבום מוזיקה, במקום מיני-אלבום נוסף, כמו החלק הראשון.
המדד האירופי להערכת שפות

המדד האירופי להערכת שפות הוא סולם דרגות להערכת התקדמותם של לומדי שפה זרה אירופית. המדד פותח במטרה ליצור תקן אחיד להערכת השליטה בכל השפות האירופיות, וכך לשפר את התקשורת ואת שיתוף הפעולה בין בני אדם ברחבי אירופה.
השימוש בשש הדרגות רווח ברוב מוסדות הלימוד, הגם שכמה מהם, דוגמת מכון גתה ומכון סרוונטס, מעניקים להן שמות אחרים.
מלכשאה הראשון

ג'לאל אל-דולה מלכ שאה הראשון (מילולית: הדר המדינה; בטורקית Melikşah; בערבית: جلال الدولة ملك شاه; בפרסית: ملكشاه) היה סולטאן סלג'וקי שמשל בין 1072 ל-1092. הוא הצליח לגרש את הביזנטים ממרבית אנטוליה לאחר תבוסתם בידי אביו אלפ ארסלאן בקרב מנזיקרט בשנת 1071. כמו כן, הוא ערך רפורמה בלוח השנה הפרסי וקידם גרסה הקרויה על שמו "לוח השנה הג'לאלי". מלכ שאה הצליח להרחיב את השליטה הסלג'וקית לתוך סוריה על חשבון הפאטמים ממצרים וייסד ממלכות חסות באדסה, חלב ובדמשק. ככלל, הוא זכור כאחד מהסולטאנים הסלג'וקים הגדולים ביותר. 
מלכ שאה העביר את בירת הסולטנות מראיי לאיספהאן והרחיב את האדמיניסטרציה בידי הוזיר הגדול הנאמן והמיומן ניזאם אל-מולכ. 
במהלך שלטונו, התמרד נגדו סוליימאן הראשון (Kutalmışoğlu Süleyman Şah), סולטאן רום שצמחה בחלקים מאנטוליה, ואשר תירש לימים את השליטה בה מהאימפריה הסלג'וקית. סוליימאן קבע את בירתו בעיר ניקאה (Nicaea, כיום איזניק בצפון-מערב טורקיה). לאחר הצלחות ראשוניות הובס סוליימאן ליד אנטיוכיה בשנת 1086 בידי תתש הראשון (Tutuş), מושל סוריה הסלג'וקי. בנו של סוליימאן, קיליץ' ארסלאן הראשון (I. Kılıç Arslan), נשבה ונלקח כבן ערובה לאיספהאן.
לאחר מותו בשנת 1092 התפרקה האימפריה הסלג'וקית למספר סולטאנויות בייליקיות קטנות שנלחמו זו בזו. הממלכה הלכה ונחלשה ככל שארבעת בניו ואחיו נלחמו על הירושה. קיליץ' ארסלאן הראשון עלה שוב לשלטון כסולטאן רום וטוטוש הראשון היה לסולטאן סוריה. בפרס עלה לשלטון בנו של מלכ שאה,  מחמוד הראשון. שלושת בניו האחרים ירשו אף הם נחלות משלהם: ברקירוק (Berkyaruk) בחלקים מעיראק, מוהמט הראשון (Muhammet Tapar) בבגדאד ואחמד סנג'ר (Ahmed Sencer) בח'וראסאן. התפרקות האימפריה הסלג'וקית סייעה להצלחת מסע הצלב הראשון.
לוח השנה הג'לאלי נמצא כיום בשימוש באפגניסטן ובידי אפגנים וכורדים באיראן.
ספריית העיר ניו יורק

הספרייה המרכזית

הספרייה ממוקמת בשדרה החמישית במנהטן במיקום מרכזי והפכה למוקד משיכה לחוקרים, מבקרים ותיירים.  הספרייה כוללת אולמות קריאה רבים המוקדשים לנושאים מגוונים וכן אולם קריאה ראשי אחד. רוב אוספי הספרייה מוסתרים מעיני הציבור. הם משתרעים על ארבעים אחוז משטח הבניין ואורכם כ–120  קילומטרים בשבעה מפלסים מתחת לאולם הקריאה הראשי. קוראים יכולים להזמין את הספרים הנמצאים במחסנים ולעיין בהם באולמות הקריאה. ארבע קומות מתוך הספרייה פתוחות לקהל הרחב.
בספרייה נמצא תנ"ך גוטנברג  מאמצע המאה ה-15 וכן ספרו של אייזק ניוטון, היסודות המתמטיים של פילוסופיית הטבע מהמאה ה-17. כמו כן בספרייה נבנה מיזם ספרי הזיכרון לקהילות שחרבו בשואה כדי להביא את זכרן של קהילות אלה לכל אדם, באמצעות האינטרנט. במיזם נסרקו 650 מתוך 700 ספרי זיכרון כאלה שנמצאים בספרייה, ותוכנם המלא זמין לכל באתר הספרייה.
ב-2004 פול הולדנגרבר ייסד את התוכנית של "LIVE from the NYPL" בה ידוענים מנהלים שיחות בספריית בתחומים כגון ספרות, תרבות פולארית ואמנות.

הספרייה בקולנוע

הספרייה הציבורית של ניו יורק הופיעה פעמים רבות בקולנוע - 
כך נראתה בסרט ספיידרמן משנת 2002, וכן בסרט היום שאחרי מחר משנת 2004. בשנת 2008, הספרייה הייתה מקום היעד של חתונתה של קארי בראדשו בסרט סקס והעיר הגדולה.
בשנת 2017 יצר הבמאי פרדריק וייסמן סרט תיעודי על "ספריית העיר ניו יורק" בשם "אקס ליבריס". זהו סרט טבע שהספרייה משמשת בו כשמורת טבע.